Konsagrazzjoni tal-Knisja 30 ta' Mejju 1964-2004 Patri Wistin Magro, l-ewwel Superjur tal-Kunvent u Rettur residenti tal-knisja, bla ma tnikker, intefa' b'ruħu u b'ġismu biex jara mitmum ix-xogħol mibdi u jibda u jtemm dak li kien jonqos. Fis-sena 1963, il-Pittur Cremona temm il-kwadri £ ta' l-artali tal-ġnub. Wara tqegħdu l-artali ta' l l-irħam, xogħol l-istess Ditta li ħadmet l-artal maġġur u fuq l-istess stil tiegħu, u sar il-kisi bl- irħam tal-presbiterju. Saret ukoll il- komunikazzjoni tad-dawl u ġew ordnati u . mwaħħla s-slaleb tal-Konsagrazzjoni. Fil-bidu tas-sena 1964, il-Provinċjal p. Alfons M. Sammut talab lill-Mons. Arċisqof M. Gonzi, biex jikkonsagra l-knisja l-ġdida. L-Arċisqof aċċetta u l- jum tal-konsagrazzjoni ġie ffissat għat-30 ta' Mejju, lejliet il-festa liturġika ta' Marija Reġina, (li qabel ir-riforma tal-Kalendarju mitluba mill-Konċilju, il-festa ta' Marija Sultana, li llum issir fit-22 ta' Awwissu, kienet issir fl-aħħar ta' Mejju. Biex jitfakkar dan il-jum, saret kitba fuq lapida li tfakkar il-konsagrazzjoni tal-Knisja li tinsab fuq wara tal-knisja. Il-Ħabbar ta' S. Antnin, dwar din il-ġrajja qal hekk: 'is-Sibt 30 ta' Mejju 1964, fl-4.30 pm, l-E.T. Mons. Arċisqof wasal Burmarrad biex jagħti bidu għall- konsagrazzjoni tal-knisja l-ġdida ddedikata lill-Qalb Bla Tebgħa ta' Marija, li f'dawn l-aħħar snin ġiet mibnija minn poplu ċkejken imma ta' qalb l-iktar ġeneruża. L-Arċisqof ġie milqugħ mill-W.R. Provinċjal, p. Alfons M. Sammut u minn numru sabiħ ta' reliġjużi Franġiskani Konventwali li taħt il-kura tagħhom tinsab din il-Knisja. Wara li l-Arċisqof qiem ir-Relikwi tal-Qaddisin Martri S. Gratu u S. Ġokondu, li fil-jum ta' qabel huwa stess kien espona għall-qima tal-fidili f'kappella proviżorja fil-kunvent, l-E.T. ta bidu għall-konsagrazzjoni. Il-W.R.P. Provinċjal spjega ċ-ċerimonja mill-bidu sa l-aħħar u hekk dawk li kienu preżenti setgħu jifhmu aħjar x'inhu jsir. Wara l-konsagrazzjoni tal- knisja u tat-tlitt artali, l-Arċisqof qaddes fuq l-artal maġġur. Hekk kif spiċċa kollox saret laqgħa ferm sabiħa lill-Mons. Arċisqof'. Kien jum ieħor ta' ferħ u festa li ġabar il-komunita' nisranija kollha ta' Burmarrad madwar ir-Ragħaj Spiritwali ta' gżiritna u l-Patrijiet Franġiskani li kienu ġew fir-raħal żgħir ta' Burmarrad biex jaqsmu magħhom il-ħajja b'kull ma ġġib magħha.